มาร์ก กิลเลสพี

มาร์ก โจเซฟ กิลเลสพี (เกิด 27 มีนาคม 1992) เป็นนักฟุตบอลอาชีพชาวอังกฤษ ซึ่งเล่นในตำแหน่งผู้รักษาประตูให้กับนิวคาสเซิลยูไนเต็ดในพรีเมียร์ลีก
ระดับอาชีพ.
เริ่มต้นอาชีพ.
กิลเลสพีเป็นส่วนหนึ่งของระบบอะคาเดมีของนิวคาสเซิลยูไนเต็ด ก่อนย้ายไปคาร์ไลล์ยูไนเต็ด ในปี 2008 ขณะอายุได้ 16 ปี เขาเริ่มต้นเล่นฟุตบอลกับทีมเยาวชนก่อนจะเลื่อนชั้นสู่ทีมสำรองของสโมสร
คาร์ไลล์ยูไนเต็ด.
ในวันที่ 20 กุมภาพันธ์ 2010 กิลเลสพีมีชื่อเป็นตัวสำรองในเกมลีกวันที่คาร์ไลล์พบกับสวินดันทาวน์เนื่องจากเลนนี พิดจ์ลีย์ ได้รับบาดเจ็บ เขานั่งสำรองอีก 7 นัด ก่อนที่พิดจ์ลีย์จะกลับมาลงเล่นในนัดชิงชนะเลิศฟุตบอลลีกโทรฟีเมื่อวันที่ 28 มีนาคม 2010
ในวันที่ 8 พฤษภาคม 2010 กิลเลสพีลงประเดิมสนามระดับอาชีพในวันสุดท้ายของฤดูกาล 2009–10 ในนัดที่เอาชนะนอริชซิตีที่แคร์โรว์โรดโดยลงมาเป็นตัวสำรองช่วงท้ายเกม กิลเลสพีกลายเป็นผู้รักษาประตูที่อายุน้อยที่สุดที่ลงเล่นให้กับคาร์ไลล์ ด้วยวัยเพียง 18 ปี 42 วัน ทำลายสถิติเก่าที่เคยทำไว้โดย โทนี เค็ก
ในฤดูกาล 2010–11 กิลเลสพี ย้ายไปเล่นให้กับไบลธ์สปาร์ตันส์ ในคอนเฟอเรนซ์ลีก นอร์ท ด้วยสัญญายืมตัวเป็นเวลา 1 เดือน เขาประเดิมสนามพบกับอีสต์วูดทาวน์ เมื่อวันที่ 16 ตุลาคม 2010 และเก็บคลีนชีตได้สำเร็จ สัญญายืมตัวของเขาขยายออกไปอีก 2 เดือน ก่อนจะกลับมาที่คาร์ไลล์ กิลเลสพีไม่ได้ลงเล่นให้กับคาร์ไลล์เลยทั้งในฤดูกาล 2010–11 และ 2011–12
กิลเลสพีลงประเดิมสนามให้กับคาร์ไลล์เป็นครั้งแรก ในเกมฟุตบอลลีกโทรฟีที่พบกับเพรสตันนอร์ทเอนด์เมื่อวันที่ 4 กันยายน 2012 สถิติลงตัวจริง 146 นัดติดต่อกันของอดัม คอลลิน สิ้นสุดลง กิลเลสพียังคงมีชื่อลงเล่นในทีมต่อในวันเสาร์ถัดมา ในการแข่งขันในลีกนัดที่พบกับฮาร์ทลีพูลยูไนเต็ด หลังจาก เกร็ก แอ็บบอต ผู้จัดการทีมคาร์ไลล์ในเวลานั้น ได้กล่าวว่า กิลเลสพีและคอลลิน กำลังแข่งขันกันเพื่อตำแหน่งผู้รักษาประตู
กิลเลสพีได้รับคำชมจากอังแดร วีลัช-โบอัชผู้จัดการทีมของทอตนัมฮอตสเปอร์ ในขณะนั้น และการ์โล กูดีชีนีผู้รักษาประตูจอมเก๋า หลังจากคาร์ไลล์พ่ายทอตนัมฮอตสเปอร์ 0–3 ในศึกอีเอฟแอลคัพ เมื่อวันที่ 26 กันยายน การยกย่องเหล่านี้เกิดขึ้นหลังจากที่กิลเลสพีโชว์ฟอร์มเซฟลูกสำคัญให้คาร์ไลล์หลายครั้งในช่วงต้นเกม ต้นเดือนพฤศจิกายน 2012 กิลเลสพีสูญเสียตำแหน่งตัวจริงในทีมชุดใหญ่ หลังลงแข่งต่อเนื่อง 13 นัด ในช่วงเวลา 2 เดือน ในช่วงนี้ เขาเสียไปถึง 23 ประตู และเก็บคลีนชีตได้เพียงนัดเดียว (ในนัดที่พบกับครูว์อเล็กซานดร้า เมื่อวันที่ 18 กันยายน 2012)
เขากลับมาลงสนามให้ทีมชุดใหญ่อีกครั้งหลังจากหายไป 1 เดือนครึ่ง ในเกมที่แพ้ชรูส์บรีทาวน์ 1–2 และลงเล่นต่อเนื่องอีก 37 นัดในฤดูกาลนั้น ระหว่างฤดูกาล เขาได้ขยายสัญญาออกไปจนจบฤดูกาล 2014–15 เมื่อจบฤดูกาล คอลลินออกจากสโมสรไปร่วมทีมรอเทอรัมยูไนเต็ด
ในฤดูกาล 2013–14 อาชีพนักฟุตบอลของกิลเลสพีต้องหยุดลงกลางคัน เนื่องจากได้รับบาดเจ็บที่หัวเข่าในเอฟเอคัพที่พบกับบอร์แฮมวูดเมื่อเดือนพฤศจิกายน เขาไม่ได้ลงเล่นให้กับคาร์ไลล์อีกเลยในฤดูกาลนั้น สโมสรตกชั้นสู่ลีกทู
กิลเลสพีเลือกปฏิเสธสัญญาฉบับใหม่เมื่อวันที่ 7 มิถุนายน 2017 และตัดสินใจย้ายไปร่วมทีมวอลซอลล์ในลีกวันแทน
วอลซอลล์.
เมื่อวันที่ 23 มิถุนายน 2017 กิลเลสพีเซ็นสัญญากับวอลซอลล์ในลีกวัน เป็นเวลา 2 ปี
มาเทอร์เวลล์.
เมื่อวันที่ 5 มิถุนายน 2018 กิลเลสพีเซ็นสัญญากับมาเทอร์เวลล์เป็นเวลา 2 ปี เขาลงประเดิมสนามนัดแรกในวันที่ 17 กรกฎาคม 2018 ในการแข่งขันฟุตบอลสกอตติชลีกคัพ รอบแบ่งกลุ่ม นัดที่เปิดบ้านพบกับเอดินบะระซิตี กิลเลสพีเป็นตัวสำรองให้เทรเวอร์ คาร์สันในเกมลีกจนถึงเดือนพฤศจิกายน 2018 เมื่อคาร์สันถูกตัดออกจากทีมด้วยภาวะลิ่มเลือดอุดหลอดเลือดดำลึก ระหว่างฤดูกาล กิลเลสพีเซฟจุดโทษได้ถึง 4 ครั้ง ในบ้านนัดที่เจอกับเซลติก
นิวคาสเซิลยูไนเต็ด.
เมื่อวันที่ 3 กรกฎาคม 2020 นิวคาสเซิลยูไนเต็ดประกาศเซ็นสัญญาคว้าตัว มาร์ก กิลเลสพี กลับมาร่วมทีมด้วยสัญญา 3 ปี หลังจากผ่านไป 12 ปี เขามีโอกาสลงเล่นให้ทีมชุดใหญ่เพียง 3 นัดในรายการคาราบาวคัพ ฤดูกาล 2020–21 แต่มีชื่ออยู่บนม้านั่งสำรองหลายนัด รวมถึงในคาราบาวคัพรอบชิงชนะเลิศ ปี 2023 เพราะนิก โพป นายทวารมือ 1 โดนแบน, มาร์ติน ดูเบรากา ติดคัพไท และคาร์ล ดาร์โลว์ ถูกปล่อยยืมตัว
สโมสรประกาศต่อสัญญากิลเลสพีออกไปอีก 1 ปีเมื่อวันที่ 30 พฤษภาคม 2024